Ni mu gitaramo cya 'Rwanda Night' kizahuza Abanyarwanda baba mu Mujyi wa Bruxelles mu Bubiligi.
Iki gitaramo kizabera kuri Steel Gate 52-Rue Des Chartreux-1000Bruxelles, kiri mu bitaramo bikomeye uyu muhanzi yateguye byo kuzenguruka imijyi inyuranye yo mu bihugu byo mu Bubiligi, Suwede n'ahandi i Burayi. Yaherukaga gukora igitaramo nk'iki mu Mujyi wa Namur mu Bubiligi.
Aganira n'IGIHE, R Tuty yavuze ko uretse kumurikira abakunze b'umuziki iyi Album ye nshya yise Intero y'Umutima, azanabafasha gutaramana n'abandi bahanzi barimo Marchal de Gaulle uzazanana na Band yitwa I1000 Band, Seleman, Santana, Dj Hamix, Dj Azam n'abandi.
Yagize ati "Album Intero y'Umutima ni yo Album yanjye ndimo ndazengurukana mu mijyi itandukanye ya hano mu Burayi nyimurikira abakunzi banjye aho bari hose, nkaba mperuka mu mujyi wa Namur, ubu ntenganya gukomereza mu gitaramo kizabera i Bruxel."
Uyu muhanzi avuga ko ateganya kuzahita aza mu Rwanda mu mezi abiri ari imbere kugira ngo yiyereke abanyarwanda bakunda umuziki nyarwanda aho bari hose. Nyuma avuga ko ari bwo azakomereza mu bindi bihugu nk'uko yabiteguye.
R Tuty avuga ko muri iki gitaramo azanashyiramo abaririmbyi bakora indirimbo za kera zitwa 'Igisope'. Kwinjira muri iki gitaramo bizaba ari ukwishyura amayero 10.
Iki gitaramo 'Rwanda Night', R Tuty azamurikiramo Album ye cyateguwe n'umunyarwanda Olivier Claude usanzwe umenyerewe mu gutegura ibitaramo, abinyujije muri K-Vous Promoters.